Kogupereooper "Väike korstnapühkija"
Kas oled kunagi näinud päris korstnapühkijat? Kui oled, kas oled tal nööbist kinni võtnud ja midagi soovinud?
Täna räägime Sulle natuke kõhedusttekitava, kuid õnneliku lõpuga loo 9-aastasest Samist, kelle isa müüb ta korstnapühkijale õpipoisiks, kuna perekond on väga vaene. Õnneks satub ta tööd tehes majja, kus südikad lapsed päästavad ta orjusest, kavaldades üle isegi oma kurja ja võimuka majapidajanna. Sam saab aru, et see, mis temaga toimus, ei ole normaalne, ja saab alustada uut ning paremat elu.
Kõik see juhtus umbes 200 aastat tagasi Inglismaal, kus tollal oli palju kaminaid, korstnaid ja korstnapühkijaid, aga ka palju rohkem vaesust ja laste töölesundimist. Siiski on tänapäevalgi maailmas hulganisti lapsi, kes kooliskäimise asemel või selle kõrval peavad tegema oma perele ülalpidamise teenimiseks ränka ja musta tööd. Ja kindlasti ei ole vähe neid lapsi, kelle päevad on lisaks koolile, koduülesannetele ja trennidele-ringidele täidetud koolistressi ja tulevikuhirmudega. Kuhu on jäänud aga lapsepõlv?
Benjamin Britteni ja Eric Crozieri nii lapsi kui ka täiskasvanuid kõnetav ooper „Väike korstnapühkija“ jutustab meile ühe lapsepõlve tagasisaamise loo.
Muusika BENJAMIN BRITTEN
Libreto ERIC CROZIER, tõlkinud ELLEN NIIT
Lavastaja LIIS KOLLE
Muusikajuht HIRVO SURVA
Kunstnik HANNABEL SAARELI
Valguskunstnik PRIIDU ADLAS
Liikumisjuht ANU RUUSMAA
Osades:
Black Bob – JAKOB TOMSON või STANISLAV ŠELJAHHOVSKI või KUNO KERGE
Clem – ANDREAS LAHESALU või JOOSEP VALL
Miss Baggott – MERILIN TAUL või MARI ROOS
Rowan – MIRELL JAKOBSON või LAURA-RETTI LAOS
Juliet Brook – MARTA OJASOO või MELISSA PURASON
Rahvusooper Estonia poistekoori solistid
Eesti Raadio Laste Laulustuudio solistid
Väike orkester
Sobib muusika- ja teatrisõbrale alates 6. eluaastast. Ülemist vanusepiiri ei ole.
Esietendus 14. detsembril 2023 Eesti Muusika- ja Teatriakadeemia suures saalis.
Pilet 20.- / sooduspilet 15.-
Sooduspilet kehtib koolieelikutele, (üli)õpilastele, pensionäridele.
Palun võta kaasa soodustust tõendav dokument!
Soovituslik vanus 6+
Etendus on ühes osas ja kestab 1 t 15 min.